Vlado Krausz

Vlado Krausz (* 7. január 1969, Kežmarok) je slovenský textár, výtvarník a skladateľ.

Životopis 
Od detstva rád písal básničky, kreslil a zaujímal sa o výtvarné umenie. Neskôr sa naučil hrať na gitare, začal skladať vlastné piesne a maľovať. Po ukončení štúdia na SUPŠ v Košiciach vystriedal viacero zamestnaní. Od roku 2000 je v slobodnom povolaní, žije a tvorí v Kežmarku.

Tvorba a dielo 
V polovici 90. rokov začal spolupracovať ako textár so skupinou IMT Smile, neskôr so skupinou Peha a postupne s ďalšími interpretmi slovenskej populárnej hudby. Na hudobných nosičoch mu vyšlo okolo 600 textov piesní. Je držiteľom 13 cien Slovenského ochranného zväzu autorov, viackrát  nominovaný a raz držiteľ ceny Aurel za pieseň roka. Za rok 2019 bol nominovaný v prestížnej ankete Krištáľové krídlo. Okrem vlastných textov prebásňuje texty piesní do slovenčiny pre divadlo (muzikály) a televíziu a film (rozprávky). Ako výtvarník mal niekoľko samostatných autorských výstav.

Texty piesní 
Textársky sa podieľal na albumoch týchto skupín a interpretov:
 IMT Smile: Klik-klak (1996) • Valec (1998) • Nech sa páči (2000) • IMT Smile 2003 (2003) • Exotica (2004) • Diamant (2005) • Niečo s nami je (2006) • Hlava má 7 otvorov (2008) • 2010: Odysea 2 (2010) • Rodina (2012) • Na ceste 1979 (2015) • HiSTORY (2016) •  Budeme to stále my (2018)  • Život IMT Smile 1998-2020 (2020) • Srdce Rozum BLVD (2021) • Život človeka (2022)
 Ivan Tásler: Tásler (2001)
 Peha: Niečo sa chystá (1999) • Krajinou (2001) • Experiment (2003) • Deň medzi nedeľou a pondelkom (2005)
 Katarína Knechtová: Zodiak (2008) • Tajomstvá (2012) • Prežijú len milenci (2015) • Svety (2021)
 Adam Ďurica: Cukor a soľ (2006) • Dávno zomrel Rock ‘n’ Roll (2011) •  Mandolína (2015) • Spolu (2016) •  30 (2018) •  Naše hriechy (2021)
 Richard Müller: ’01 (2001) • Už (2010)
 Lukáš Adamec: Lukáš Adamec (2017) • ... na lepšie časy... (2021)
 Peter Bič Project: Dream (2017) • Labyrint (2019) • Hlava (2021)
 Cirkus: Cirkus (2006) • Na rázcestí (2015)
 Lucia Šoralová: Zblízka (2002) • Púšť (2005)
 Robo Grigorov: Balady (2006)
 Gladiator:...ako predtým (2007) • 13 (2014) • Deň, čo mal dávno prísť (2018)
 Samuel Tomeček: Mladý a drzý (2005) • Nespím (2015)
 Anna Veselovská: 10 Rozdielov (2013)
 Janko Lehotský: Moje mladšie ja (2016) • Pýtam sa? Novo dur & staro mol (2017)
Peter Lipa: Dobré meno (2019) • NOLA (2023)
Lenka Nová: Dopisy (2021)

Ako textár spolupracoval aj s týmito interpretmi: Nataša Džunková, Mária Čírová, Barbara Haščáková, Marián Čekovský, Robo Opatovský a ďalšími, so skupinami Desmod, Basta Fidli, Popcorn Drama, ElevenHill, Hex, Mukatado, No Gravity, Chinaski, Raindown, Janais, Smola a hrušky a inými. Piesne s jeho textami vyšli na mnohých kompiláciách a výberovkách.

Muzikál 
Je autorom textov piesní k pôvodnému slovenskému muzikálu Móric Beňovský, ktorý mal premiéru v Košiciach v r.2013. (Libreto Milan Antol, hudba Adrián Harvan a Milan Antol.)

Piesne pre deti 
V roku 2011 vyšiel album piesní pre deti s názvom Zvieratká z paneláku, kde je autorom hudby i textov všetkých piesní. Pesničky spolu s deťmi nahrali známi slovenskí  herci a speváci. Ako producent sa na nahrávkach podieľal Richard Müller. Album bol ocenený zlatou platňou.

Výtvarná tvorba 
Vo svojej výtvarnej tvorbe sa venuje najmä maľbe akrylom. Hľadá a vymýšľa novú realitu, v ktorej sa prelínajú reálne podnety s fantáziou. Cielene narúša zásady perspektívy, gravitácie a trojrozmerného videnia sveta. 

Samostatné výstavy:
 2004 – Z ničoho nič, Kežmarok, Galéria u sediaceho anjela  
 2008 – Sen všedného dňa, Nowy Targ (PL), Galeria Jatky 
 2009 - VEĽKÉ malé veci, Kežmarok, Galéria u anjela 
 2009 – Vlado Kraus - výstava obrazov, Michalovce, Mestská galéria   
 2010, 2015 – Stará Ľubovňa, Mestská galéria
 2014 – Okom o čom'', Skalnaté pleso, Galéria Encián  
 2015 - Kežmarok, Mestská galéria Barónka
 2016 - Bratislava, Drink in Gallery Andy
 2020 - O vtákoch a ľuďoch, Kežmarok, Galéria u anjela

Externé odkazy 
 O výstave Krausza v Starej Ľubovni
 Zvieratká z paneláku

Slovenskí textári piesní
Slovenskí hudobní skladatelia
Slovenskí výtvarníci
Osobnosti z Kežmarku